Anar İbrahimov

Anar Adil oğlu İbrahimov () — Naxçıvan Muxtar Respublikası Ali Məclisinin sədr müavini, Naxçıvan Muxtar Respublikası Ali Məclisinin II, III, IV, V və VI çağırış deputatı, Naxçıvan Muxtar Respublikası Həmkarlar İttifaqları Şurasının sabiq sədri, Naxçıvan Muxtar Respublikası Sahibkarlığa Kömək Fondunun icraçı direktoru, Naxçıvan Muxtar Respublikası Dövlət Antiinhisar Siyasəti və Sahibkarlığa Kömək Komitəsinin sədr müavini.

 Həyatı 
Anar İbrahimov 1976-cı ilin avqust ayının 14-də Naxçıvan rayonunun Böyükdüz kəndində doğulmuşdur. Orta təhsilini 1983–1993-cü illərdə Naxçıvan şəhər Vəli Zeynalov adına 3 nömrəli rus orta məktəbində almışdır. 1993–1997-ci illərdə ildə Bakı Sosial İdarəetmə və Politologiya İnstitutunun Sosial-siyasi münasibətlər — Politologiya fakültəsində təhsil almışdır. İxtisasca politoloqdur. 2017-ci ildə Sakarya Universitetinin Siyasi Elmlər Fakültəsində Dövlət İdarəetməsi üzrə magistraturanı bitirmişdir.

Anar İbrahimov 1996-cı ildə leytenant rütbəsi almışdır, ehtiyatda olan zabitdir.

Anar İbrahimov 1997-ci ildə Naxçıvan Muxtar Respublikası Dövlət Antiinhisar Siyasəti və Sahibkarlığa Kömək Komitəsində aparıcı mütəxəssis, 1998-ci ildə həmin komitədə şöbə müdiri vəzifəsində çalışmışdır.

 Siyasi fəaliyyəti 
Anar İbrahimov 1999–2001-ci illərdə Naxçıvan Muxtar Respublikası Dövlət Antiinhisar Siyasəti və Sahibkarlığa Kömək Komitəsinin sədr müavini vəzifəsində çalışmışdır. O, 2000–2001-ci illərdə bu vəzifəsinə paralel olaraq Naxçıvan Muxtar Respublikası Sahibkarlığa Kömək Fondunun icraçı direktoru vəzifəsini də daşımışdır.

2003-cü il iyunun 28-də Naxçıvan şəhərində, Naxçıvan Dövlət Musiqili Dram Teatrında keçirilən və İlham Əliyevin prezidentliyə namizədliyini irəli sürən seçicilərin təşəbbüs qrupunun yığıncağına sədrlik etmişdir. O, həmçinin təşəbbüs qrupunun səlahiyyətli nümayəndəsi təyin olunaraq namizədin rəsmi qeydiyyatı prosesində iştirak etmişdir.

Anar İbrahimov 29 fevral 2020-ci ildə Naxçıvan Muxtar Respublikası Həmkarlar İttifaqları Şurasının 18-ci Konfransında Şuranın sədri seçilmişdir. O, bu vəzifəni Ali Məclisin sədr müavini vəzifəsinə seçilənədək icra etmişdir.

 Ali Məclisdə 
Anar İbrahimov 22 yanvar 2004-cü ildə boşalmış yer üzrə Naxçıvan Ali Məclisinə keçirilən seçkilərdə 22 saylı Çalxanqala seçki dairəsindən Yeni Azərbaycan Partiyası üzvü olaraq deputatlığa namizəd olmuşdur. O, seçkini birinci tamamlamış və deputat seçilmişdir. O, bu vəzifəni 26 sentyabr 2024-cü ilədək icra edib.

5 oktyabr 2023-cü ildə Azər Zeynalov Naxçıvan Muxtar Respublikası Ali Məclisinin sədrinin birinci müavini və sədr səlahiyyətlərini icra edən vəzifələrindən istefa vermişdir. Bu səbəbdən də Anar İbrahimov həmin tarixdən 26 sentyabr 2024-cü il tarixədək Naxçıvan Muxtar Respublikasının Konstitusiyasının 30-cu maddəsinə əsasən Naxçıvan Muxtar Respublikası Ali Məclisinin sədrinin səlahiyyətlərini icra edib.

Anar İbrahimov 6 noyabr 2005-ci ildə keçirilən Naxçıvan Ali Məclisinə seçkilərdə 16 saylı Qıvraq qəsəbə seçki dairəsindən Yeni Azərbaycan Partiyası üzvü olaraq deputatlığa namizəd olmuşdur. O, seçkilərdə 2387 səs (69.2%) toplayaraq seçkini birinci tamamlamış və deputat seçilmişdir. O, Ali Məclisin Hüquq siyasəti və dövlət quruculuğu məsələləri Komissiyasının üzvü seçilmişdir.

Anar İbrahimov 2010-cu ildə keçirilən Naxçıvan Ali Məclisinə seçkilərdə 24 saylı Naxçıvan şəhər seçki dairəsindən Yeni Azərbaycan Partiyası üzvü olaraq deputatlığa namizəd olmuşdur. O, seçkiləri birinci tamamlamış və deputat seçilmişdir.

Anar İbrahimov 2015-ci ildə keçirilən Naxçıvan Ali Məclisinə seçkilərdə 16 saylı Qıvraq seçki dairəsindən Yeni Azərbaycan Partiyası üzvü olaraq deputatlığa namizəd olmuşdur. O, seçkiləri birinci tamamlamış və deputat seçilmişdir. Naxçıvan Ali Məclisinin V çağırışında Ali Məclis İnsan hüquqları, beynəlxalq münasibətlər və parlamentlərarası əlaqələr Komitəsinin sədri seçilmişdir.

O, 9 fevral 2020-ci ildə keçirilən Naxçıvan Ali Məclisinə seçkilərdə 16 saylı Qıvraq seçki dairəsi üzrə seçicilərin 3497-sinin və ya 75.9 faizinin səsini toplayaraq deputat seçilmişdir. Naxçıvan Ali Məclisinin VI çağırışının 22 fevral 2020-ci il tarixli ilk iclasında Ali Məclis İnsan hüquqları, beynəlxalq münasibətlər və parlamentlər arası əlaqələr komissiyasının sədri seçilmişdir.

Naxçıvan Muxtar Respublikası Ali Məclisinin 16 may 2023-cü ildə keçirilmiş iclasında Anar İbrahimov Ali Məclisin sədr müavini vəzifəsinə seçilmişdir.

5 oktyabr 2023-cü ildə Azər Zeynalov Naxçıvan Muxtar Respublikası Ali Məclisinin sədrinin birinci müavini və sədr səlahiyyətlərini icra edən vəzifələrindən istefa vermiş, bu səbəbdən də Anar İbrahimov Naxçıvan Muxtar Respublikasının Konstitusiyasının 30-cu maddəsinə əsasən Naxçıvan Muxtar Respublikası Ali Məclisinin sədrinin səlahiyyətlərini icra etməyə başlamışdır.

 Avropa Şurasında 
Anar İbrahimov 2006-2025-cı illərdə Avropa Şurasının Yerli və Regional Hakimiyyətlər Konqresində Azərbaycan nümayəndə heyətinin rəhbəri, qurumun Nizamnamə və Monitorinq Komitəsininin üzvü olmuşdur. 2011-2025-ci illərdə isə Avropa Birliyi-Şərq Tərəfdaşlığının Regional və Yerli Hakimiyyətlərinin Konfransının (CORLEAP) Azərbaycan Respublikasından üzvü olmuşdur. O, 2011-ci ildən CORLEAP Bürosunun üzvü, 2015–2016-cı illərdə birinci, 2019-cu ildə isə ikinci dəfə CORLEAP həmsədri seçilmişdir.

 Partiya fəaliyyəti 
Anar İbrahimov Yeni Azərbaycan Partiyasının üzvüdür. O, 2001–2021-ci illərdə Yeni Azərbaycan Partiyası Naxçıvan Muxtar Respublikası Təşkilatının icra katibi, həmçinin, Yeni Azərbaycan Partiyası Naxçıvan Muxtar Respublikası Təşkilatı Siyasi Şurasının və İdarə Heyətinin üzvü olmuşdur, 2021-2024-cü illərdə isə Yeni Azərbaycan Partiyası Naxçıvan Muxtar Respublika Təşkilatında sədr müavini-Aparatın rəhbəri vəzifəsini daşımışdır.

 İstinadlar 

 Xarici keçidlər 
 Naxçıvan Muxtar Respublikası Ali Məclisinin rəsmi veb-saytında Anar İbrahimov 
 Naxçıvan Muxtar Respublikası Həmkarlar İttifaqları Konfederasiyasının rəsmi veb-saytında Anar İbrahimov 

Kateqoriya:Naxçıvan Muxtar Respublikası Ali Məclisinin II çağırış deputatları
Kateqoriya:Naxçıvan Muxtar Respublikası Ali Məclisinin III çağırış deputatları
Kateqoriya:Naxçıvan Muxtar Respublikası Ali Məclisinin IV çağırış deputatları
Kateqoriya:Naxçıvan Muxtar Respublikası Ali Məclisinin V çağırış deputatları
Kateqoriya:Naxçıvan Muxtar Respublikası Ali Məclisinin VI çağırış deputatları
Kateqoriya:Naxçıvan Muxtar Respublikası Ali Məclisinin sədrinin müavinləri
Kateqoriya:Naxçıvan Muxtar Respublikası Ali Məclisinin sədrləri